Id-data ġdida tal-UE dwar l-ażil u l-qsim mhux awtorizzat tal-fruntieri fl-ewwel 10 xhur tal-2020 turi l-impatt tal-pandemija fuq l-immigrazzjoni fl-UE. L-UE b'mod sħiħ irreġistrat tnaqqis ta' 33 % sena wara sena f'applikazzjonijiet għall-ażil u l-inqas livell f'sitt snin fi qsim mhux awtorizzat tal-fruntieri. Madankollu, l-impatt ma kienx tnaqqis uniformi: bosta komunitajiet lokali rċevew numru mhux mistenni ta' wasliet, u l-għadd globali ta' wasliet kompla jirkupra wara tnaqqis qawwi f'April. Il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas, qal hekk: “Is-solidarjetà ngħatat sens kompletament ġdid fl-azzjonijiet bla preċedent li l-Unjoni Ewropea ħadet biex tilħaq mal-pandemija tal-COVID-19. L-istess solidarjetà issa trid tkun riflessa wkoll fil-qasam tal-ġestjoni tal-migrazzjoni. Nistgħu nlaħħqu mal-migrazzjoni biss jekk nindirizzawha flimkien – kemm jekk il-migrazzjoni hija għolja jew baxxa. Wasal iż-żmien għal ftehim dwar il-proposti tagħna għal politika Ewropea dwar il-migrazzjoni u l-ażil.” Il-Kummissarju għall-Affarijiet Interni, Ylva Johansson, qalet: “Il-pandemija kellha impatt sinifikanti fuq il-migrazzjoni u fuq il-migranti stess, li spiss kellhom rwol vitali fir-rispons tal-UE għall-COVID-19 filwaqt li kienu esposti wkoll għal riskji sproporzjonati. Filwaqt li ninnegozjaw il-Patt Ġdid dwar il-Migrazzjoni u l-Ażil, l-Istati Membri jridu jkomplu jaġġornaw u jirriformaw is-sistemi tagħhom għall-ġestjoni tal-migrazzjoni. Peress li l-immigrazzjoni baxxa tfisser inqas xogħol għas-sistemi tal-ażil, issa huwa żmien opportun biex naqblu fuq mod ġust, effiċjenti u reżiljenti biex nerfgħu r-responsabbiltà flimkien.” Id-data aġġornata dwar il-bidliet fil-popolazzjoni b'mod sħiħ, inkluża l-immigrazzjoni legali li tirrappreżenta ħafna mill-immigrazzjoni lejn l-UE, tkun disponibbli aktar tard din is-sena. Din id-data x'aktarx turi tnaqqis kbir fl-immigrazzjoni b'mod sħiħ minħabba r-restrizzjonijiet preżenti. Id-data dwar ir-ripatrijazzjonijiet fl-2020 ukoll tkun disponibbli aktar tard din is-sena, fejn ukoll huwa antiċipat tnaqqis. Il-Kummissjoni timmira li tipprovdi aġġornamenti kull tliet xhur. Tnaqqis kbir fl-applikazzjonijiet għall-ażil Fl-ewwel 10 xhur tal-2020, fl-UE ġew ippreżentati 390,000 applikazzjoni għall-ażil (inklużi 349,000 applikazzjoni għall-ewwel darba), jiġifieri 33 % inqas milli fl-istess perjodu tal-2019. L-Istati Membri naqqsu x-xogħol b'lura tagħhom ta' każijiet pendenti tal-ażil. Fl-aħħar ta' Ottubru 2020, l-għadd ta' kawżi pendenti kien 786,000, jiġifieri 15 % inqas milli fi tmiem l-2019. Dan xorta jfisser li, fil-livell tal-UE, ix-xogħol b'lura jirrappreżenta aktar minn sena ta' applikazzjonijiet ġodda – b'varjazzjonijiet sinifikanti bejn l-Istati Membri. Ir-rata ta' rikonoxximent tal-ażil, jew il-perċentwal ta' applikazzjonijiet għall-ażil li wasslu għal deċiżjoni pożittiva fl-ewwel istanza (qabel xi appell), inklużi deċiżjonijiet li taw status umanitarju, kienet ta' 43 %. Id-dħul illegali kien fl-inqas livell f'sitt snin, imma b'varjazzjonijiet reġjonali sinifikanti. L-ammont ta' dħul illegali fl-UE (114,300 fil-perjodu Jannar-Novembru 2020) naqas b'10 % meta mqabbel mal-istess perjodu fl-2019, l-inqas livell fl-aħħar sitt snin. Filwaqt li kien hemm tnaqqis sinifikanti fil-wasliet irregolari fil-pajjiżi tal-ewwel dħul fil-Lvant tal-Mediterran (-74 %, 19,300), it-tnaqqis kien predominantement dovut għal immigrazzjoni baxxa fil-Greċja mit-Turkija, fejn is-sitwazzjoni x'aktarx tinbidel skont fatturi differenti, inklużi l-iżviluppi politiċi u ekonomiċi fit-Turkija. Minkejja t-tnaqqis ġenerali, il-wasliet irregolari mir-rotta tal-Mediterran Ċentrali (fl-Italja u f'Malta) żdiedu (+154 %) meta mqabbel mal-istess perjodu fl-2019. Fis-sena 2020 waslu aktar minn 34,100 migrant meta mqabbel ma' kważi 11,500 fl-2019, bil-biċċa l-kbira tan-nies jaslu f'Lampedusa. Ħlief f'Marzu, il-wasliet qabżu b'mod konsistenti l-livelli tal-2019. L-immigrazzjoni fi Spanja, u b'mod partikolari fil-Gżejjer Kanarji, żdiedet b'mod sinifikanti (+46 %, 35,800) fl-2020 meta mqabbel mal-2019. Fi Spanja, l-impatt tar-restrizzjonijiet tal-COVID-19 fuq il-wasliet irregolari kien temporanju: minn Awwissu 2020 'l hawn, l-għadd ta' wasliet fi Spanja kien konsistentement akbar milli fl-2019. Fiż-żewġ każijiet, ħafna immigranti ġodda joriġinaw minn pajjiżi li qed ibatu minn reċessjoni ekonomika u mhux minn kunflitti. It-tnaqqis fir-rimessi globali wkoll x'aktarx li jikkontribwixxi lejn din ix-xejra. Sakemm il-pandemija titwaqqaf u jibda l-irkupru ekonomiku, il-prospetti ħżiena ta' impjieg u ta' kura tas-saħħa fil-pajjiżi ta' oriġini jibqgħu inċentiv biex in-nies jiġu lejn l-UE. Il-qsim tal-Baħar Mediterran għadu perikoluż. Minkejja tnaqqis fit-tluq fl-2020, 1,754 persuna ġew irrappurtati mejta jew nieqsa meta mqabbla ma' 2,095 persuna fl-2019. Sfond F'Settembru 2020, il-Kummissjoni ppreżentat il-Patt Ġdid dwar il-Migrazzjoni u l-Ażil li jinkludi dokument ta' evidenza dettaljat li serraħ fuq l-istatistika disponibbli fuq il-migrazzjoni lejn l-Ewropa għas-sostenn tal-proposti ta' politika. Il-Kummissjoni ppubblikat statistika dwar il-migrazzjoni lejn l-Ewropa li se tiġi aġġornata kull tliet xhur abbażi tal-aħħar data disponibbli mis-sorsi li jinkludu: il-Eurostat, l-OECD, UNDESA, il-UNHCR, l-IOM, il-Frontex u l-EASO. Id-data tinġabar fi skedi differenti. Hi disponibbli data ta' kull tliet xhur dwar l-ażil, il-migrazzjoni illegali u r-ripatrijazzjoni, filwaqt li huma ppjanati aġġornamenti annwali għal bidliet ġenerali fil-popolazzjoni (April); kif ukoll għall-viża, l-impjieg u l-għadd ta' refuġjati madwar id-dinja (Lulju); u l-migrazzjoni regolari kif ukoll l-applikazzjoni tar-regoli dwar l-ażil ta' “Dublin” (Ottubru). Għal Iktar Informazzjoni Statistika dwar il-Migrazzjoni lejn l-Ewropa